CELEX: 62019TN0505
Language: mt
Date: 2019-07-12 00:00:00
Title: Kawża T-505/19: Rikors ippreżentat fit-12 ta’ Lulju 2019 — DE vs Il-Parlament

9.9.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 305/63
            
         
      Rikors ippreżentat fit-12 ta’ Lulju 2019 — DE vs Il-Parlament
      (Kawża T-505/19)
      (2019/C 305/73)
      Lingwa tal-kawża: l-Ingliż
      
         Partijiet
      
      
         Rikorrent: DE (rappreżentant: T. Oeyen, avukat)
      
         Konvenut: Il-Parlament Ewropew
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Parlament Ewropew tat-30 ta’ Ottubru 2018 li tirrifjuta li tagħti leave speċjali adegwat lir-rikorrent sabiex jieħu ħsieb l-ulied tewmin tiegħu li kienu għadhom kif twieldu permezz ta’ maternità surrogata.
               
            
                  —
               
               
                  tikkundanna lill-Parlament għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka ħames motivi.
      
                  1.
               
               
                  L-ewwel motiv ibbażat fuq ksur tad-drittijiet għal ugwaljanza fit-trattament u għal nondiskriminazzjoni.
                  
                              —
                           
                           
                              Billi rrifjutat li tagħti lir-rikorrent drittijiet għal leave tat-twelid li huma ekwivalenti għal leave tal-maternità u/jew għal leave tal-adozzjoni, id-deċiżjoni kkontestata tikser id-drittijiet fundamentali tar-rikorrent għal ugwaljanza fit-trattament u għal nondiskriminazzjoni, kif stabbiliti fl-Artikolu 21(1) tal-Karta tad-Drittijiet Fundamentali tal-Unjoni Ewropea, fl-Artikolu 14 tal-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali (KEDB) u fl-Artikolu 1(d) tar-Regolamenti tal-Persunal tal-UE. Peress li l-persuni omosesswali huma l-grupp predominanti ta’ ġenituri li jagħmlu użu mill-maternità surrogata, dawn huma affettwati negattivament b’mod sproporzjonat mill-interpretazzjoni li l-Parlament jagħmel tad-dispożizzjonijiet dwar il-leave tat-twelid tar-Regolamenti tal-Persunal tal-UE kif riflessa fid-deċiżjoni kkontestata.
                           
                        
            
                  2.
               
               
                  It-tieni motiv ibbażat fuq ksur tad-dritt għall-protezzjoni tal-ħajja privata tar-rikorrent.
                  
                              —
                           
                           
                              Billi rrifjutat li tagħti lir-rikorrent leave speċjali adegwat sabiex jieħu ħsieb l-ulied tiegħu li kienu għadhom kif twieldu, ewkivalenti għal leave tal-maternità u/jew għal leave tal-adozzjoni, id-deċiżjoni kkontestata tikser l-Artikolu 8 KEDB, li jipproteġi d-dritt tar-rikorrent għal ħajja privata, moqri flimkien mal-Artikolu 14 KEDB.
                           
                        
            
                  3.
               
               
                  It-tielet motiv ibbażat fuq il-fatt li d-deċiżjoni kkontestata ttieħdet bi ksur tal-prinċipju ta’ amministrazzjoni tajba.
                  
                              —
                           
                           
                              B’mod partikolari, huwa jallega li l-konvenut (i) naqas milli jagħti lir-rikorrent id-dritt għal smigħ; u (ii) naqas milli jagħti raġunijiet adegwati għad-deċiżjoni tiegħu.
                           
                        
            
                  4.
               
               
                  Ir-raba’ motiv ibbażat fuq eċċezzjoni ta’ illegalità fir-rigward tad-dispożizzjonijiet dwar leave speċjali fir-Regolamenti tal-Persunal tal-UE kif interpretati mill-konvenut fid-deċiżjoni kkontestata.
                  
                              —
                           
                           
                              Għall-istess raġunijiet stipulati fl-ewwel sat-tielet motiv hawn fuq, huwa jallega li l-interpretazzjoni tal-konvenut tal-Artikolu 57 tar-Regolamenti tal-Persunal, moqri flimkien mal-Artikolu 6 tal-Anness V ta’ dawn ir-regolamenti, kif riflessa fid-deċiżjoni kkontestata, jiġifieri li uffiċjali jew impjegati oħra tal-Parlament Ewropew li jsiru ġenituri ta’ wild permezz ta’ maternità surrogata ma għandhomx dritt għal leave speċjali ekwivalenti għal leave tal-maternità u/jew għal leave tal-adozzjoni, hija illegali.
                           
                        
            
                  5.
               
               
                  Il-ħames motiv ibbażat fuq żball ta’ liġi u l-applikazzjoni żbaljata tal-Artikolu 6 tal-Anness 2 tar-Regolamenti tal-Persunal tal-UE u tar-Regoli Interni tal-Parlament Ewropew li jirregolaw il-leave.
                  
                              —
                           
                           
                              F’każ li l-Qorti tal-Ġustizzja tiddeċiedi li r-rikorrent ma għandux dritt għal leave tat-twelid ekwivalenti għal dak mogħti bħala leave tal-maternità jew leave tal-adozzjoni, ir-rikorrent isostni li, bħala missier ta’ tewmin, huwa għandu dritt għal 20 jum ta’ leave. Dan id-dritt japplika irrispettivament mill-mekkaniżmu legali li bih ir-rikorrent kiseb ir-responsabbiltà tal-ġenituri.